09/02/2015 | Administración LocalMunicipal
Outes
Anuncio do XIX Certame de Poesía Francisco Añón

ANUNCIO DA CONVOCATORIA DO XIX CERTAME DE POESÍA FRANCISCO AÑÓN O Concello de Outes convoca o antedito certame de poesía con suxeición ás seguintes bases: PRIMEIRA.–Poderán participar todas as persoas interesadas, de calquera nacionalidade, que presenten os orixinais escritos en lingua galega. Os textos deberán ser inéditos. SEGUNDA.–Establécense as seguintes categorías e premios, por idades –que se computarán con referencia ao 7 de abril do 2015– data na que conclúe o prazo de entrega dos traballos: Categoría A: rapaces de 6 e 7 anos. Premios: 1.º clasificado: vale de 90 € en libros e publicación da obra. Accésit: publicación da obra galardoada. Categoría B: rapaces de 8 e 9 anos. Premios: 1.º clasificado: vale de 120 € en libros e publicación da obra. Accésit: publicación da obra galardoada. Categoría C: rapaces de 10 e 11 anos. Premios: 1.º clasificado: vale de 150 € en libros e publicación da obra. Accésit: publicación da obra galardoada. Categoría D: rapaces de 12 a 14 anos. Premios: 1.º clasificado: vale de 180 € en libros e publicación da obra. Accésit: publicación da obra galardoada. Categoría E: xoves de 15 a 17 anos. Premios: 1.º clasificado: 450 € e publicación da obra. Accésit: publicación da obra galardoada. Categoría F: persoas maiores de idade. Premios: 1.º clasificado: 1.200 € e publicación da obra. Accésit: publicación da obra seleccionada. Os importes dos premios están suxeitos á aplicación da lexislación tributaria vixente. TERCEIRA.–Para a categorías E as obras terán unha extensión mínima de 150 versos e para a categoría F de 200 versos. CUARTA.–O Concello realizará unha edición compilatoria das obras dos participantes en todas as categorías e outra exclusiva do poemario gañador do primeiro premio da categoría de maiores de idade. QUINTA.–Os traballos presentaranse co orixinal e cinco copias, en sobre pechado que levará por fóra a mención “XIX Certame Francisco Añón de Poesía”. No interior conterá outro sobre máis pequeno, tamén pechado, que levará por fóra o título da obra, a categoría na que se participa e o lema ou pseudónimo do autor; dentro deste sobre pequeno virán os datos persoais do autor (nome, idade, enderezo, teléfono de contacto, centro de estudos, título da obra e lema ou pseudónimo) e unha fotocopia do DNI. Os traballos recóllense na Casa da Cultura da Serra, Avda. de San Campio, n.º 1, 15230 Outes (A Coruña), onde tamén se poden enviar por correo certificado. SEXTA.–O prazo de presentación remata o 7 de abril de 2015. SÉTIMA.–O xurado, que se dará a coñecer oportunamente, será nomeado polo Concello de Outes. O 17 de maio de 2015, no marco dos actos do Día das Letras Galegas, anunciarase a decisión do xurado nun acto público no que, ademais de entregarlles os premios ás persoas galardoadas, presentarase o libro “XVIII Certame Francisco Añón de Poesía, 2014”. OITAVA.–No prazo de tres meses des que se publique a decisión do xurado, o Concello devolveralles aos autores, previa solicitude, os orixinais non premiados. A entrega realizarase persoalmente na Casa da Cultura da Serra. Transcorrido dito prazo, os poemarios poderán ser destruídos. NOVENA.–A decisión do xurado non é recorrible e o feito de participar no certame significa a aceptación destas bases. Outes, 30 de xaneiro de 2015. O alcalde Carlos E. López Crespo